Vrystaat-vrou glo per ongeluk in kop geskietArgieffoto: SAPD/Facebook ŉ 30-jarige vrou is Sondag in die vroeë oggendure in Ladybrand in die Vrystaat doodgeskiet deur twee mans wat glo met ŉ vuurwapen gespeel het. Volgens kapt. Phumelelo Dhlamini, polisiewoordvoerder, het die voorval omstreeks 01:30 by die munisipale woonstelle in Kerkstraat plaasgevind. “Die oorledene, Matshidiso Jeanette Lisenyane, was voor die voorval by die huis saam met haar kêrel, toe een van hul vriende kom kuier het,” het Dhlamini gesê. “Die twee mans het na bewering met ŉ vuurwapen gespeel en ŉ skoot is in die proses afgevuur. Die koeël het die vrou by haar regteroor getref en sy is op die toneel dood.” Die mans, onderskeidelik 35 en 47 jaar oud, is in hegtenis geneem. Hulle sal na verwagting Maandag in die Ladybrand-landdroshof verskyn op aanklag van moord en die nalatige gebruik van ŉ vuurwapen.